**poate ultimul dar...**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ştiu că

nu voi mai fi niciodată

ceea ce am fost dar

azi

sunt mult mai aproape de mine

şi-mi permit să vorbesc cu Dumnezeu

o să-l rog să-mi împrumute

clipele dintre două respiraţii

doar atât

cât să-l strig pe tata

să o mângâi pe mama şi

să-mi sărut copilul

nepotului să-i pot lăsa

urmele paşilor şi ceasul îmbătrânit

de sub grindă...

doar atât...

întind mâna înspre tine

Doamne

dă-mi ceea ce aşteaptă sufletul meu

la urma urmei lasă-mă să fiu

pâinea ce hrăneşte trupurile celor mulţi

şi asta pentru o altă zi